# Ko Hoku ‘Api, Ko ‘Eku Fili

Whaikaha – ‘Oku tukupā ‘a e Ministry of Disabled People (Potungāue ma‘á e Kakai Faingata‘a‘ia Fakaesinó) ke ngāue fakataha mo e kakai ‘oku faingata‘a‘ia fakaesinó, kakai Maulí, mo e Pule‘angá ke fakalelei‘i ‘a e founga ‘o hono fakahoko ‘o e tokoni ki he kakai ‘oku ‘i ai honau faingata‘a‘ia fakaesinó ‘o fakatatau ki he founga fakahoko ngāue Enabling Good Lives (Fakaivia ‘o e Ngaahi Mo‘ui ‘oku Leleí - EGL).

Ko e polokalama ngāue Ko Hoku ‘Api, Ko ‘Eku Filí (My Home, My Choice) ‘oku fakatefito ia ki hono liliu ‘o e founga ‘oku tokonia ai ‘a e kakai ‘i he ngaahi ‘api tauhí (residential services) ke nau lava ai ‘o fili ki ha ngaahi me‘a ‘oku lahi ange pea mo mapule‘i ange ‘enau ngaahi mo‘uí.

‘Oku ‘uhinga eni ki hono tokoni‘i ‘o e kakai ‘oku ‘i ai honau faingata‘a‘ia fakaesinó mo e tāngata whaikaha Māori ke nau mo‘ui ‘i ha tu‘unga angamaheni ‘i he ngaahi feitu‘u ‘oku nau lata aí, pea nau hoko ai ko ha tangata‘i fonua ‘oku nau ‘inasi ‘i he ngaahi faingamālie ke nau ako, ngāue, mo ‘i ai foki ha feitu‘u ke nau nofo ai pea fakakakato ai ‘enau kau atu ki honau komiunitií.

# ‘Oku fakamaama mo tataki ‘a e Ko Hoku ‘Apí, Ko ‘Eku Filí ‘e:

* he Konivēsio ‘a e Ngaahi Pule‘anga Fakatahatahá ki he Ngaahi Totonu ‘a e Kakai ‘oku ‘i ai Honau Ngaahi Faingata‘a‘ia Fakaesinó (UNCRPD)
* homau ngaahi fatongia ‘i he malumalu ‘o e Te Tiriti o Waitangi
* he ngaahi mo‘oni‘i me‘a (principles) mo e founga ‘o e Enabling Good Lives (Fakaivia ‘o e Mo‘ui ‘oku Leleí) – [Principles – Enabling Good Lives](https://www.enablinggoodlives.co.nz/about-egl/egl-approach/principles/)
* he ngaahi lēsoni ke ako mei ai mo e ngaahi a‘usia na‘e vahevahe ‘e he Royal Commission of Inquiry - Abuse in Care (Komisoni Fakatu‘i ke Fakatotolo‘i - Pā‘usi‘i Lolotonga ‘o e Tauhí)
* he līpooti ‘a e Waitangi Tribunal report Wai 2575 – ko e Health Services and Outcomes Inquiry (Fakatotolo ki he Ngaahi Sēvesi mo e Ola ki he Mo‘ui Leleí), mo e
* he New Zealand Disability Strategy (Fokotu‘utu‘u Ngāue ‘a Nu‘u Sila ki he Faingata‘a‘ia Fakaesinó)
* he Te Aorerekura National Strategy to Eliminate Family Violence and Sexual Violence (Fokotu‘utu‘u Ngāue Fakafonua Te Aorerekura ke Ta‘ofi ‘a e Fakamamahi‘i ‘o e Fāmilí mo e Fakamamahi ‘i he Founga Fakalieliá - ‘Oku ‘i ai ‘a e fatongia ‘o e Whaikaha ki he Ngāue ke Fakahoko (Action) 28)

**Ko ‘emau founga fengāue‘aki fakatahá**

Te mau ngāue fakataha mo e kakai ‘oku ‘i ai honau faingata‘a‘ia fakaesinó, tāngata whaikaha Māori, fāmilí mo e kāingá, ko ia ai ‘oku tataki ‘a e ngaahi liliú ‘e honau ngaahi le‘ó mo e ngaahi a‘usiá.

‘E kau ki he timi ‘a e polosekí ‘a e:

* kau mēmipa mā‘olunga meí he Whaikaha. ‘Oku taki fakalūkufua (sponsor) ‘a Amanda Bleckmann, Deputy Chief Executive Operational Design and Delivery ‘i he polosekí.
* ongo taki ‘iloa ko Sir Robert Martin KNZM mo Gary Williams MNZM, ‘a ia ‘okú na fakatou hoko ko e ongo pataloni ‘o e polosekí.
* kulupu tākiekina ‘oku kau ki ai ‘a e kakai ‘oku ‘i ai honau faingata‘a‘ia fakaesino, tāngata whaikaha Māori, Kakai Pasifiki, fāmili / kāinga mo e ngaahi kautaha fakahoko ngāué. ‘Oku fakafatongia ‘aki ‘e he kulupu tākiekiná ‘a hono tataki ‘o e ngāué.

**‘Ilo ma‘u pē ki he tu‘unga fakamuimui tahá pea kau atu foki ki ai**

‘E ma‘u ‘e he Kakai ‘oku ‘i ai honau faingata‘a‘ia fakaesinó, tāngata whaikaha Māori, kāingá mo e ngaahi kautaha fakahoko ngāué ‘a e faingamālie ke ‘omai ha ngaahi fakakaukau mo vahevahe ‘enau ngaahi a‘usiá ‘i he hokohoko atu ‘a e polosekí.

‘E hokohoko hono ‘oatu ‘a e tu‘unga fakamuimui tahá ‘i he ‘emau uepisaití, ngaahi uepinaá, ‘i he ngaahi tohi fanongonongó mo e mītia fakasōsialé. Kātaki ‘o fakahā mai pe ‘okú ke fie kau ‘i he ‘emau lisi ke tufakí.

‘E toe ma‘u atu foki ‘a e ngaahi tu‘unga fakamuimui taha ki he polosekí, kau ai ha ngaahi founga faingofua, ‘i he ‘emau uepisaití: [https://www.whaikaha.govt.nz/about-us/policy-strategies-and-action-plans/my-home-my-choice](https://kor01.safelinks.protection.outlook.com/?url=https%3A%2F%2Fwww.whaikaha.govt.nz%2Fabout-us%2Fpolicy-strategies-and-action-plans%2Fmy-home-my-choice&data=05%7C01%7C%7Ce5342e1df411437c5a8a08db12d9c934%7C84df9e7fe9f640afb435aaaaaaaaaaaa%7C1%7C0%7C638124498848098141%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=Np3ZoXUjAPymSy9FXjYpBK9prEvFChUS6z3lpvpZkNE%3D&reserved=0).

Te ke toe lava foki ‘o fetu‘utaki fakahangatonu ki he timi ‘a e polosekí. Ko Gordon Boxall mo Kelly Woolston ‘a e ongo taki ‘o e polosekí:

**‘Imeili:** [My\_home\_my\_choice@whaikaha.govt.nz](mailto:My_home_my_choice@whaikaha.govt.nz)

**Telefoni:** 0800 566 601 (Mōnite ki he Falaite 8:30 pongipongi ki he 5:00 efiafi)

**Text:** ki he fika 4206 pea temau fetu‘utaki atu kia koe ‘i loto ‘i ha houa ‘e 24.